Nafarroako Parlamentuko Mahaiak, 2017ko urriaren 16an egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Iñaki Iriarte López jaunak aurkezturiko mozioa, zeinaren bidez Nafarroako Gobernua premiatzen baita beharrezkoak diren neurriak ezar ditzan, gure erkidegoan bizi diren Venezuelako erretiratu eta pentsiodunek oinarrizko soldata soziala eta gizarte-laguntzen zerbitzu eta sistema autonomikoak eskuratu ahal izateko, beren herrialdeko pentsiorik ez badute jasotzen.

**2.** Nafarroako Parlamentuko Aldizkari Ofizialean argitara dadin agintzea.

**3.** Mozioa Osoko Bilkuran izapidetzea, eta zuzenketak aurkezteko epea bukatzea eztabaidari ekiteko bilkura-egunaren aurrekoaren eguerdiko hamabietan.

Iruñean, 2017ko urriaren 16an

Lehendakaria: Ainhoa Aznárez Igarza

MOZIOAREN TESTUA

Unión del Pueblo Navarro (UPN) talde parlamentarioko kide lñaki lriarte López jaunak, Legebiltzarreko Erregelamenduan xedatuaren babesean, Venezuelari buruzko mozio hau aurkezten du:

Venezuelako Gobernuak jadanik zenbait hilabete daramatza, urte hasieratik, atzerrian dauden pentsio-hartzaileei ez-ordaintzeak egiten, halatan hautsirik Espainiak eta Venezuelak 1988ko maiatzaren 12an sinaturiko eta gaur egun indarrean dirauen Gizarte Segurantzaren arloko Aldebiko Hitzarmenean hartutako konpromisoak. Gainera, Venezuelako Gobernuak dibisa-blokeoa ezartzearen ondorioz, Venezuelako Bolibartar Errepublikatik kanpo bizi diren Venezuelako herritar asko beren pentsioak eskuratu ezinik dabiltza, beren kontuetan abonatzen bazaizkie ere.

Bi egoerek gure Foru Komunitatean bizi diren dozenaka erretiratu eta pentsiodun venezuelar ukitzen dituzte. Venezuelako Gobernuak ez-ordaintzearen edo aipatu dibisa-blokeoaren frogatzea errefusatu duenez, kolektibo horri ezinezkoa zaio dokumentu bidez bere prekarietate-egoera demostratzea Nafarroako gizarte zerbitzuei (bertako artxiboetan erretiro-pentsio baten onuradun gisa agertzen baitira), eta, horregatik, sistematikoki ukatzen zaizkie gizarte-bazterketako egoeran daudenendako laguntza ekonomikoak, Nafarroako Gobernuaren gizarte arloan jasotzen direnak.

Aurreko guztia dela eta:

1. Nafarroako Gobernua premiatzen dugu behar diren neurriak abiaraz ditzan, egoera horrek dirauen bitartean ahultasun egoeran dauden horiek oinarrizko soldata soziala eta gizarte-laguntzen zerbitzu eta sistema autonomikoak eskuratu ahal izateko, horiek emateko behar diren dokumentu-baldintzak aldatuta.

2. Espainiako Gobernua premiatzea bitartekari-lana egin dezan Venezuelako Gobernuaren aurrean, epe laburrean konponbide bat lortze aldera Nafarroan eta Espainian bizi diren herritarren alde sortutako pentsio eta erretiroen ez-ordaintzeari dagokionez, halako moduz non ahalbidetuko baita zorretan dauden 2016ko eta 2017ko zenbatekoak ordaintzea eta prozedura bat ezartzea, pentsio eta erretiro horiek onuradunei erregulartasunez ordainduko zaizkiela bermatuko duena.

3. Espainiako Gobernua premiatzea neurriak har ditzan, egoera normaltzen den bitartean Espainiako gizarte-babeseko sisteman pertsona horiei erabateko sarbidea eman dakien; bereziki, pobrezian eta/edo gizarte bazterketaren arriskuan daudenei.

Iruñean, 2017ko urriaren 9an

Foru parlamentaria: Iñaki Iriarte López